Simen Bondevik

Simen Bondevik (født 27. juli 2000) er en norsk politiker fra Oppegård, bosatt i Oslo. Han er vara til bystyret i Oslo for Partiet Sentrum. Tidligere har han vært leder for Unge Sentrum, ungdomspartiet til Partiet Sentrum, og vært gruppeleder for Kristelig Folkeparti i Nordre Follo kommune. Bondevik har tidligere sittet i sentralstyret til Kristelig Folkepartis Ungdom (KrFU).

Biografi 
Han meldte seg ut av Kristelig Folkeparti i november 2020 og senere inn i Partiet Sentrum, som flere politikere fra ulike partier på det tidspunktet arbeidet for å etablere.

Bondevik ble aktiv i KrFU i 2013. Han startet lokallaget Follo KrFU og har sittet som styremedlem og nestleder i Akershus KrFU før han ble valgt som leder i fylkeslaget 2. november 2017. 13. januar 2019 ble Akershus KrFU lagt ned, og da ble Bondevik valgt som leder i det nye fylkeslaget Viken KrFU. Han ble valgt inn i sentralstyret til KrFU på partiets landsmøte 19. oktober 2019, og gikk deretter av som fylkesleder for Viken KrFU 5. november 2019. Ved kommunevalget i 2019 ble Bondevik valgt inn i kommunestyret i nye Nordre Follo kommune som partiets eneste representant. Den 7. november 2020 meddelte han at han meldte seg ut av KrF. Den 18. november 2020 meldte han seg inn i Partiet Sentrum, et parti som den tidligere arbeiderpartipolitikeren Geir Lippestad få uker tidligere hadde tatt initiativet til å etablere. Den 30. november 2020 ble han valgt til leder i Unge Sentrum på deres digitale stiftelsesmøte.

Den 18. november 2022 meldte Bondevik at han ikke stilte til gjenvalg som leder for Unge Sentrum. Ved kommunestyre- og fylkestingsvalget 2023 ble Bondevik valgt som 3. vara til bystyret i Oslo for Partiet Sentrum.

Bondevik ble ved kirkevalget i Norge 2023 valgt inn som fast medlem i Bispedømmerådet i Oslo bispedømme for Åpen Folkekirke. Han fikk flest personstemmer og slengere av samtlige kandidater på Åpen Folkekirkes liste.

Han var tidligere elev ved Roald Amundsen videregående skole. Fra 2019 studerer han medievitenskap ved Universitetet i Oslo.

Familie 
Simen Bondevik er barnebarnet til tidligere statsminister Kjell Magne Bondevik. Hans ektefelle er Guro Helene Bondevik.

Referanser

Eksterne lenker
 

Personer fra Oppegård kommune
Partiet Sentrum-politikere
KrFUs ledelse
Bondevik (slekt)